Diari Oficial de la Generalitat Valenciana


Sumari del DOGV 4236, del 25-04-2002 (2002/4168)

ORDRE de 22 d'abril de 2002, de la Conselleria d'Economia, Hisenda i Ocupació, per la qual s'estableixen les bases que regulen les ajudes per a la millora de les condicions de treball en menudes empreses.
------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4236

Data del DOGV
:   25-04-2002

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2002/4168


Data del document
:   22-04-2002

Organisme emissor
:   Conselleria d'Economia, Hisenda i Ocupació

Tipus de document
:   Ordre

Anàlisi jurídica

 Descriptors 

:   * ajuda a les empreses
    * petita empresa
    * suport econòmic
    * ergonomia
    * equip de protecció

ORDRE de 22 d'abril de 2002, de la Conselleria d'Economia, Hisenda i Ocupació, per la qual s'estableixen les bases que regulen les ajudes per a la millora de les condicions de treball en menudes empreses. [2002/M4168]
  
La Llei 31/1995, de 8 de novembre, de Prevenció de Riscos Laborals, estableix que la política en matèria de prevenció tindrà per objecte la promoció de la millora de les condicions de treball, adreçada a elevar el nivell de protecció i de la seguretat i la salut dels treballadors en el treball. De la mateixa manera, les administracions públiques fomentaran aquelles activitats per tal de reduir els riscos laborals i de promoure estructures eficaces de prevenció.
  
La lluita contra la sinistralitat laboral és una responsabilitat compartida d'empresaris, treballadors, administracions públiques i el conjunt de la societat.
  
El teixit productiu de la Comunitat Valenciana, constituït majoritàriament per menudes i mitjanes empreses, que sovint no tenen els coneixements i recursos necessaris per a implantar als seus centres de treball les necessàries disposicions mínimes de seguretat i salut per a la utilització dels equips de treball que exigeix el Reial Decret 1.215/1997, de 18 de juliol (BOE de 7 d'agost de 1997) per això i per a coadjuvar al compliment de les dites disposicions mínimes de seguretat i salut, l'establiment d'un règim d'ajudes que incentive l'esforç econòmic de les menudes empreses es considera un instrument plenament adequat amb el Pla d'Acció contra els riscos laborals de la Comunitat Valenciana perfectament compatible amb l'obligació que tenen totes les empreses de complir aquestes disposicions mínimes i que persegueix atendre precisament la situació de la menuda empresa quant a volum econòmic respecte de les mitjanes i grans empreses a l'hora d'escometre les inversions necessàries que l'establiment dels moderns sistemes preventius demanen.
  
Aquesta ordre té per objecte regular les bases del règim d'ajudes, que s'enquadra en l'àmbit d'actuació fins a l'any 2006, coincidint amb el Programa Operatiu de la Comunitat Valenciana (POCV) presentat a la Comissió Europea en el marc de Suport Comunitari i el Pla de Desenvolupament Regional per a les Regions de l'Objectiu 1, en aquest aspecte i respecte de les actuacions precedents, constitueix una novetat que persegueix dotar el règim d'ajudes mencionat de la necessària estabilitat que exigeix el mateix programa operatiu on s'incardina, això sense perjudici d'introduir en els anys en què està prevista la seua vigència les modificacions que l'evolució de la situació faça necessàries o aquelles altres que l'experiència aconselle.
  
Per això, i en l'exercici de les competències que en matèria de seguretat i salut en el treball té atribuïdes la Comunitat Valenciana, cal establir aquest règim d'ajudes per al desenvolupament d'accions de prevenció de riscos laborals i promoció de la millora de la seguretat i salut en el treball amb vocació de vigència fins a l'any 2006, coincidint amb el Programa Operatiu de la Comunitat Valenciana.
  
Per això, i fent ús de les facultats atribuïdes per l'article 35 de la Llei 5/1983, de 30 de desembre, i l'article 47 del Text Refós de la Llei d'Hisenda Pública de la Generalitat Valenciana,
  
ORDENE
  
Article únic
  
S'aproven les bases que regiran d'ara endavant i per al període que inclou el Programa Operatiu de la Comunitat Valenciana, la convocatòria d'ajudes destinades a la realització per les menudes empreses de la Comunitat Valenciana de les inversions necessàries per a adaptar les seues condicions de treball a la legislació vigent.
  
Les bases que es mencionen, es contenen en l'annex de la present ordre, i constitueixen el text normatiu i de procediment a què es podran acollir els destinataris del règim d'ajudes que s'hi estableix.
  
Disposició addicional primera
  
Durant els exercicis en què la present ordre estiga en vigor, es determinaran les dotacions pressupostàries anuals, consignades en les lleis de pressupostos de la Generalitat Valenciana, i si és el cas aquelles dotacions addicionals que es proveïsquen mitjançant modificacions pressupostàries autoritzades a l'efecte.
  
Les dotacions pressupostàries esmentades seran autoritzades per ordre de la Conselleria d'Economia, Hisenda i Ocupació publicada en el Diari Oficial de la Generalitat Valenciana.
  
La dotació pressupostària per a l'exercici 2002 és de 410.620 euros, en la línia de subvenció T2231.000 del programa 315, 10, Condicions de Treball i Administració de les Relacions Laborals.
  
Disposició addicional segona
  
Per a l'exercici 2002, les ajudes establides que es regulen en les bases annexes aniran destinades a la realització d'inversions necessàries per a adaptar els equips de treball de les menudes empreses, segons les definicions contingudes en el Reial Decret 1.215/1997, de 18 de juliol, pel qual s'estableixen les disposicions mínimes de seguretat i salut per a la utilització pels treballadors dels equips de treball (BOE núm. 188, de 7 d'agost de 1997).
  
Les bases aprovades per la present ordre podran ser objecte d'actualització i/o modificació quan així ho requerisca la situació del moment o l'evolució previsible de la política de prevenció de riscos laborals, així com per motiu de modificació de les condicions exigides per la Unió Europea o dels reglaments comunitaris que regulen els fons estructurals.
  
Disposició final
  
Aquesta ordre entrarà en vigor el dia de la publicació en el Diari Oficial de la Generalitat Valenciana, i desplegarà la seua vigència des de l'1 de gener de 2002 fins a l'any 2006, sense perjudici de les modificacions que oportunament s'hi introduïsquen coincidint amb el Programa Operatiu de la Comunitat Valenciana.
  
València, 22 d'abril de 2002
  
El conseller d'Economia, Hisenda i Ocupació,
  
VICENTE RAMBLA MOMPLET
  
ANNEX
  
Bases que regulen el règim d'ajudes destinades a la millora de les condicions de treball en les menudes empreses de la Comunitat Valenciana.
  
Capítol I
  
Disposicions generals
  
Primera. Objecte i àmbit
  
Es convoquen ajudes econòmiques per a la realització d'inversions destinades per a la millora de les condicions de treball en les menudes empreses de la Comunitat Valenciana
  
Les ajudes establides sols podran finançar algunes de les actuacions següents:
  
1. Inversions en les menudes empreses per a eliminar o reduir mitjançant protecció col·lectiva els riscos de seguretat derivats de la maquinària utilitzada o/i encaminades a la millora de les condicions ergonòmiques dels llocs de treball propis de la maquinària esmentada.
  
2. Específicament, cal donar suport a les actuacions de disseny i implantació d'elements de proteccions d'elements mòbils, resguards, barreres i òrgans mecànics en moviment i de quadres de comandament, dispositius de parada d'emergència, senyals d'alarma visuals o acústics, així com de qualsevol altre dispositiu l'adopció del qual supose millora per a garantir la integritat física dels usuaris del centre de treball.
  
Es consideren millores de les condicions ergonòmiques, especialment totes aquelles mesures encaminades a optimitzar les condicions de treball de l'operador o que tinguen per finalitat augmentar la visibilitat del treball, disminuir soroll i vibracions, minorar esforços físics i fisiològics, i millorar la posició de treball adoptant postures més naturals i menys forçades.
  
Només podran ser objecte d'ajuda les activitats que es duguen a terme dins de l'exercici econòmic en què es concedisquen, i no s'admeten actuacions de caràcter plurianual.
  
Segona. Beneficiaris de les ajudes, quanties i despeses elegibles
  
1. Podran ser beneficiaris de les ajudes les menudes empreses de la Comunitat Valenciana que ocupen fins a 50 treballadors i que, addicionalment, no incomplisquen els criteris d'independència recomanats per la Comissió Europea per a ser considerats com a tals.
  
Les empreses sol·licitants hauran d'haver realitzat l'avaluació de riscos i la planificació de l'activitat preventiva en els termes previstos en el Reglament dels Serveis de Prevenció, aprovat per Reial Decret 39/1997, de 17 de gener.
  
En les convocatòries que anualment es realitzen es podrà delimitar la destinació de les ajudes a sectors específics del teixit productiu i de serveis valencià.
  
2. La quantia que pot concedir-se en concepte d'ajuda, per al primer exercici en què les presents bases estiguen en vigir podrà ser com a màxim del 70% del cost pressupostat per actuació presentada, amb un límit quantitatiu de 6.000 euros per beneficiari.
  
Per als exercicis successius aquestes quanties podran ser actualitzades en l'ordre que autoritze els crèdits consignats en aquests.
  
En qualsevol cas, les ajudes per beneficiari en conjunt no podran superar la quantia de 100.000 euros en un període de tres anys comptat des de l'any en què es concedisca a una ajuda per aquest procediment (ajudes de minimis).
  
Amb caràcter general, no serà subvencionable l'IVA satisfet per l'adquisició de béns o serveis, i qualsevol increment pagat pel beneficiari.
  
3. Les despeses elegibles que puguen ser objecte de les ajudes que es regeixen per les presents bases, es determinaran d'acord amb els reglaments de la Unió Europea d'aplicació als Fons Estructurals Europeus vigents en cada moment.
  
Capítol II
  
Procediment
  
Tercera. Presentació de sol·licituds i termini
  
1. Les sol·licituds per a l'obtenció de les ajudes hauran d'adreçar-se a la Direcció General de Treball i Seguretat Laboral i es presentaran en imprés normalitzat en les corresponents direccions territorials d'Ocupació i Treball o en qualsevol altra de les formes previstes en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
2. El termini de presentació de sol·licituds acabarà l'últim dia del mes de febrer de cada exercici en què les presents bases estiguen vigents. No obstant això, excepcionalment en l'exercici de 2002 el termini per a presentar sol·licituds serà de tres mesos comptats des de l'endemà de la publicació de les presents bases.
  
3. Les sol·licituds hauran de dur adjunts els documents que a continuació es detallen:
  
3.1. Documents de caràcter general
  
a) Documentació acreditativa i identificadora del sol·licitant i, si és procedent, del seu representant legal o voluntari.
  
b) Documentació acreditativa de trobar-se el sol·licitant al corrent en les obligacions tributàries i davant de la Seguretat Social, en els termes establits en l'Ordre de 30 de maig de 1996, de la Conselleria d'Economia i Hisenda
  
c) Dades de domiciliació bancària segons model facilitat a l'efecte (fitxa de manteniment de tercers), si no s'han presentat abans en la Conselleria d'Economia, Hisenda i Ocupació i no han experimentat variacions.
  
d) Declaració responsable sobre les ajudes de minimis obtingudes anteriorment.
  
3.2. Documents de caràcter específic segons l'actuació que es presente a la convocatòria anual:
  
a) Memòria explicativa de l'actuació que s'ha de dur a terme, amb expressió de modalitat d'execució i calendari previsible de realització. Si les inversions que s'han de realitzar requereixen projecte tècnic, aquest s'haurà de presentar degudament visat pel col·legi professional corresponent.
  
b) Pressupost desglossat per partides, segons despeses elegibles.
  
c) Fonts de finançament i procedència, incloent-hi l'ajuda que se sol·licita.
  
d) Qualsevol altra informació addicional que s'estime convenient aportar.
  
4. Quan la sol·licitud no reunisca els requisits assenyalats en l'article 70 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o no s'adjunte la documentació que d'acord amb aquesta ordre resulte exigible, es requerirà l'interessat, de conformitat amb el que disposa l'article 71 de la mencionada llei, perquè en el termini de 10 dies esmene la falta o adjunte els documents preceptius, amb indicació que si no ho fa així, es dictarà resolució en què es considere que desisteix de la seua petició.
  
Quarta. Criteris d'avaluació de les sol·licituds
  
Per a la concessió de les ajudes es valoraran els aspectes següents:
  
1. La incidència del projecte en la millora de les condicions de treball i l'eficàcia preventiva de les inversions projectades.
  
2. El sector sobre el qual es pretenga actuar, en funció de la sinistralitat laboral que es constate en les estadístiques oficiales d'accidents de treball i malalties professionals.
  
3. La localització geogràfica dins de la Comunitat Valenciana, en funció així mateix dels paràmetres del punt anterior.
  
4. Qualsevol altre criteri que raonadament considere la comissió d'avaluació i valoració a què es refereixen les bases següents.
  
Cinquena. Resolució
  
1. Les direccions territorials d'Ocupació, una vegada complet l'expedient, en el seu àmbit territorial, trametran les actuacions a la comissió d'avaluació i valoració que es regula en la base setena.
  
2. La comissió d'avaluació i valoració de les ajudes formularà la seua proposta de resolució dins dels límits màxims que es fixen en la base desena, que podrà ser individualitzada o inclusiva de tots o alguns dels sol·licitants que estime que han d'obtenir les ajudes.
  
3. En la dita proposta bastarà fer succinta referència als criteris que s'estableixen en la base anterior, si bé per a l'atenció dels criteris a què es refereix el punt 4 d'aquesta, s'haurà de motivar expressament en relació amb l'entitat beneficiària a la qual s'apliquen.
  
4. Quan la proposta de la comissió d'avaluació i valoració determine una quantia de subvenció que no supere el 75% de l'ajuda sol·licitada, ho comunicarà immediatament al sol·licitant perquè en el termini de 10 dies puga formular adaptació del projecte d'actuació a la quantitat proposada per la comissió.
  
5. Vista la proposta formulada per la comissió d'avaluació i valoració, el director general de Treball i Seguretat Laboral, per delegació del conseller d'Economia, Hisenda i Ocupació, dictarà resolució concedint o denegant l'ajuda, resolució que serà notificada als interessats. Abans de resoldre, podrà demanar-se del sol·licitant l'aportació addicional d'altres documents o dades aclaridores que es consideren necessaris per a decidir sobre la sol·licitud presentada.
  
6. En cas de concessió de l'ajuda, la resolució fixarà expressament la quantia de la subvenció i incorporarà, si és procedent, les condicions, obligacions i determinacions accessòries a què haja de subjectar-se el compliment de la subvenció. Les càrregues, els modes i les condicions de la subvenció s'imputaran al beneficiari d'aquesta, sense que aquest puga oposar les excepcions que, si és procedent, deriven de les seues relacions jurídiques amb tercers.
  
7. Les resolucions de concessió podran retrotraure els seus efectes a l'activitat realitzada abans de la data d'aquelles, sempre que aquesta s'incloga en l'exercici en què es concedeix l'ajuda.
  
Sisena. Termini per a dictar resolució
  
1. El termini màxim per a tramitar i resoldre els expedients serà de tres mesos comptats des de la data d'acabament del termini de presentació de sol·licituds fixat en aquestes bases. Transcorregut l'expressat termini sense que hi haja recaigut resolució, s'entendrà desestimada la sol·licitud de concessió de l'ajuda en els termes previstos en l'article 44 de la Llei de Règim Jurídic de les Administracions Públiques i del Procediment Administratiu Comú.
  
2. Les resolucions a què es refereix el paràgraf anterior esgotaran la via administrativa i podran ser impugnades directament davant de la jurisdicció contenciosa administrativa en el termini de dos mesos comptats des de l'endemà de la notificació, d'acord amb el que estableix l'article 46 de la Llei 29/1998, de 13 de juliol, i sense perjudici de la interposició de qualsevol altre recurs que els legitimats per a això consideren procedent.
  
Setena. Comissió d'avaluació i valoració de les ajudes
  
La comissió d'avaluació i valoració estarà integrada pel cap de l'Àrea de Relacions Laborals i Seguretat Laboral, que en serà el president, els directors territorials d'Ocupació i Treball, els directors dels gabinets de Seguretat i Higiene en el Treball i el cap del Servei de Condicions de Treball de la Direcció General de Treball i Seguretat Laboral, que actuarà com a secretari de la comissió.
  
La comissió adaptarà el seu funcionament a les regles generals que són d'aplicació als òrgans col·legiats
  
Vuitena. Resolució d'incidències
  
1. L'òrgan competent per a la concessió de les ajudes previstes en aquesta ordre resoldrà les incidències que s'hi produïsquen, i en especial els supòsits següents:
  
- Modificacions justificades del projecte inicial.
  
- Canvis en la titularitat.
  
- Canvis d'ubicació de les inversions.
  
- Pròrrogues per a l'execució del projecte i per al compliment de les condicions particulars de la concessió, amb caràcter excepcional i sempre que se sol·liciten abans de l'expiració del termini o terme la pròrroga del qual es pretén.
  
- Pròrrogues del termini per a l'aportació de documents acreditatius de l'execució del projecte als efectes de liquidació de l'ajuda.
  
- Expedients de revaloració de l'ajuda o de resolució total o parcial d'aquesta.
  
2. El beneficiari haurà de comunicar, en qualsevol moment de la vigència de l'expedient, d'altres ajudes públiques i privades que haja obtingut o sol·licitat per al mateix projecte després de la data de presentació de la sol·licitud, la qual cosa donarà lloc al corresponent expedient de revaloració de l'ajuda i adaptació a les noves circumstàncies financeres del beneficiari.
  
Novena Control de les accions
  
La Direcció General de Treball i Seguretat Laboral realitzarà el control i seguiment de les accions a través de les comprovacions que considere necessàries..
  
Seran d'aplicació en aquestes comprovacions les normes i els criteris de valoració generalment acceptats en funció de les característiques tècniques de cada tipus d'inversió; per a això la Direcció General de Treball i Seguretat Laboral podrà sol·licitar que aquelles siguen practicades per tècnics al servei de l'administració de la Generalitat Valenciana o per experts independents d'acreditada solvència.
  
Deu. Pagament de les ajudes
  
1. El pagament de les ajudes s'efectuarà una vegada executat el projecte, d'acord amb la sol·licitud presentada i en els termes fixats per la resolució de concessió. S'haurà d'acreditar que l'actuació s'ha executat almenys en les dues terceres parts de l'activitat material i la depesa en la seua totalitat.
  
2. Als efectes del que estableix el punt anterior, els beneficiaris, en el termini d'un mes des de l'execució del projecte, i en tot cas amb anterioritat al 31 d'octubre de cada any de vigència d'aquestes bases, i llevat que per circumstàncies concurrents es determine un termini distint, hauran de presentar:
  
- Acreditació d'haver executat les inversions projectades objecte d'ajuda, d'acord amb les presents bases i resolució de concessió.
  
- Factures i la resta de documents justificatius de la despesa efectuada, d'acord amb la normativa vigent.
  
- Acreditació, si és procedent, del compliment de les obligacions i condicions que s'hagen establit en la resolució.
  
Onze. Obligacions del beneficiari
  
Són obligacions del beneficiari:
  
- Realitzar les inversions que fonamentem la concessió de la subvenció.
  
- Acreditar la realització de l'activitat, el compliment dels requisits i de les condicions que determine la resolució de concessió de l'ajuda i les que deriven de la llei, la seua naturalesa o objecte.
  
- El sotmetiment a actuacions de control financer que corresponen a la Intervenció General en relació amb les ajudes concedides.
  
- Fer constar de manera explícita en la difusió de les accions subvencionables, el suport de la Conselleria d'Economia, Hisenda i Ocupació.
  
- Fer constar de manera explícita en la difusió de les accions subvencionables, el suport de la Unió Europea, als efectes de publicitat relativa al cofinançament per fons FEDER, previstos pel Reglament CE número 1.159/2000 de la Comissió de 30 de maig de 2000 (DOCE de 31.02.2000).
  
Dotze. Minoració i resolució de l'ajuda concedida
  
1. L'alteració d'alguna de les característiques del projecte aprovat, l'incompliment de condicions i terminis establits en la resolució, la falta de justificació de les despeses efectivament realitzades i la concessió amb posterioritat a la presentació de la sol·licitud d'unes altres ajudes públiques que en conjunt excedisquen dels límits establits, podrà donar lloc a la minoració de la subvenció concedida.
  
2. L'incompliment pel beneficiari de qualsevol dels requisits, condicions i la resta de circumstàncies que van donar lloc a l'atorgament de la subvenció, la variació de la finalitat de l'actuació o la falta de justificació de la realització del projecte, donarà lloc a la incoació, per l'òrgan competent per a la concessió de les ajudes, del corresponent expedient que podrà finalitzar, si és procedent, amb la resolució de la subvenció i l'obligació de reintegrar les ajudes percebudes i els interessos de demora des del moment del pagament de la subvenció. En la tramitació del procediment es garantirà, en tot cas, el dret de l'interessat a l'audiència.